KIRJALLINEN KYSYMYS E-2233/01 esittäjä(t): Karl-Heinz Florenz (PPE-DE) komissiolle. Jätedirektiivien täytäntöönpano Saksan liittotasavallassa — käytettyjen jäähdytinsuoja-aineiden ja jarrunesteiden käsittely.



Virallinen lehti nro 093 E , 18/04/2002 s. 0083 - 0084



KIRJALLINEN KYSYMYS E-2233/01 esittäjä(t): Karl-Heinz Florenz (PPE-DE) komissiolle (26. heinäkuuta 2001) Aihe: Jätedirektiivien täytäntöönpano Saksan liittotasavallassa käytettyjen jäähdytinsuoja-aineiden ja jarrunesteiden käsittely Varovaisten arvioiden mukaan Saksan liittotasavallassa poistetaan vuosittain käytöstä ajoneuvoja, joissa on yhteensä 100 000 400 000 tonnia käytettyjä jäähdytinsuoja-aineita ja jarrunesteitä. Tästä huolimatta käytettyjä jäähdytinsuoja-aineita käsitellään vuositasolla arviolta ainoastaan 5000 tonnia. Vahvistettuja lukuja ei ole saatavilla liittovaltion ympäristöministeriössä eikä eri osavaltioiden ympäristöministeriöissä. 1. Käsitelläänkö Saksan liittotasavallan laatimissa ja komissiolle toimittamissa, EU:n jätedirektiivien täytäntöönpanoa koskevissa selvityksissä Saksassa syntyvää käytettyjen jäähdytinsuoja-aineiden ja jarrunesteiden määrää sekä säännösten mukaisesti todella käsiteltyjä määriä? 2. Eikö kyseisten tietojen toimittamatta jättäminen merkitsisi sitä, ettei Saksan liittotasavalta ole toteuttanut laitosten valvontaa asianmukaisesti ja on siten rikkonut jätealan EU-lainsäädäntöä, etenkin vaarallisista jätteistä annetun direktiivin 91/689/ETY 4 artiklaa? Mitä toimia komissio aikoo toteuttaa, jos säännöksiä on rikottu? Ovatko muut jäsenvaltiot toimittaneet vastaavat tiedot? Margot Wallströmin komission puolesta antama vastaus (25. lokakuuta 2001) Vaarallisista jätteistä 12. joulukuuta 1991 annetun neuvoston direktiivin 91/689/ETY(1) 4 artiklan 1 kohdan mukaan toimivaltaisten viranomaisten on tehtävä säännöllisesti ja asianmukaisesti tarkastuksia vaarallisten jätteiden tuottajien luona. Direktiivin 4 artiklan 2 kohdan mukaan tuottajien on pidettävä kirjaa jätteiden määrästä, laadusta, käsittelyistä ja kuljetusmuodoista. Nämä merkinnät on esitettävä pyynnöstä toimivaltaisille viranomaisille. Direktiiviin 91/689/ETY ei sisälly vaatimuksia, joiden mukaan jäsenvaltioiden olisi toimitettava komissiolle nämä yksityiskohtaiset tiedot. Komissio vahvisti tiettyjen jätealan direktiivien soveltamista jäsenvaltioissa koskeviin kertomuksiin liittyvistä kyselylomakkeista 27. toukokuuta 1997 tehdyllä komission päätöksellä 97/622/EY(2) kyselylomakkeen, jolla jäsenvaltioiden on esitettävä direktiivin 91/692/ETY mukaiset kertomuksensa. Kyselylomakkeessa ei vaadita jäsenvaltioita tiedottamaan käytettyjen jäähdytin- tai jarrunesteiden syntymisestä eikä niiden käsittelystä. Komissio tutkii parhaillaan kantelua, jossa pohditaan, valvooko Saksa asianmukaisesti käytettyjen jarrunesteiden käsittelyä, ja tähän liittyvänä asiana, käsitelläänkö käytetyt jäähdytinnesteet jätteistä 15. heinäkuuta 1975 annetun neuvoston direktiivin 75/442/ETY(3) ja vaarallisista jätteistä annetun direktiivin 91/689/ETY mukaisesti. Komissiolla ei ole käytössään lukuja käytettyjen jäähdytin- ja jarrunesteiden syntymisestä ja käsittelystä muissa jäsenvaltioissa. Komissio kiinnittää arvoisan parlamentin jäsenen huomion siihen, että romuajoneuvoista 18. syyskuuta 2000 annetussa Euroopan parlamentin ja neuvoston direktiivissä 2000/53/EY(4), joka jäsenvaltioiden on saatettava osaksi kansallista lainsäädäntöä 21. huhtikuuta 2002 mennessä, säädetään näiden nesteiden pakollisesta poistamisesta ja keräämisestä (6 artiklan 3 kohta ja liite I). (1) EYVL L 377, 31.12.1991. (2) EYVL L 256, 19.9.1997. (3) EYVL L 194, 25.7.1975. (4) EYVL L 269, 21.10.2000.